Mor og to barn fanget på bad - brutt ut av brannvesenet
Det var i 21-tiden at Brann- og redningsetaten i Fredrikstad omsider fikk melding om at noen hadde fått problemer i leiligheten. - Vi fikk melding om at noen kanskje hadde låst seg inne på badet. Naboene under hadde hørt banking gjennom taket, og så hadde de ropt frem og tilbake og skjønt at de trengte hjelp, forteller Jon Ragnar Iversen, som er brannformann i Fredrikstad Brann- og redningskorps. Brannvesenet måtte bryte opp hoveddøren for å komme seg inn i leiligheten. De fulgte lyden av familien inn til det lille badet, som ifølge brannvesenet var tre til fire kvadratmeter stort. - Vi brøt opp baderomsdøren også. Der satt en mor med sine to barn. De hadde sittet der inne i mer enn to timer, og de var veldig glade for å se oss, kan du si, forteller Iversen. Det skal ha vært et av barna som ved et uhell satte døren i vranglås tidligere på kvelden. Ingen hadde med seg mobiltelefon, og dermed var det bare banking i gulvet som kunne skaffe hjelp. Den erfarne brannmannen sier familien likevel ser ut til å ha taklet de lange timene i det lille rommet bra. - Jeg skjønner at det må ha vært vanskelig og klaustrofobisk. Det ene barnet var litt lei seg, men de hadde klart seg veldig fint. Familien må likevel skaffe seg en ny ytterdør etter prøvelsen. - Vi har litt forskjellige saker her i byen, men det er lenge siden vi har hatt en som denne. Det er alltid fint når det er en lykkelig utgang på saker, sier Iversen.
Det ble en lang onsdagskveld for en familie i Fredrikstad, etter at de vranglåste seg inne på et lite bad i to timer - uten mobiltelefon.